## La Generalitat reforça el seu compromís amb la igualtat amb la presentació del documental ‘I per què no?’

*** El projecte, impulsat per l’entitat APLEC Inclusión más Igualdad i finançat per la Direcció General d’Igualtat, promou referents femenins en sectors masculinitzats
* La directora general d’Igualtat i de l’Institut de les Dones destaca el paper de la cultura com a motor de transformació social**

La Vicepresidència Primera i Conselleria de Servicis Socials, Igualtat i Vivenda ha reafirmat el seu compromís amb la promoció de la igualtat efectiva entre dones i hòmens amb la presentació de la segona part del documental *I per què no?*, una obra audiovisual del projecte Amb ‘I’ d’Igualtat, amb la finalitat d’oferir referents femenins sòlids en professions tradicionalment masculinitzades.

Durant la presentació, que ha tingut lloc en el Centre del Carme de Cultura Contemporània de València, la directora general d’Igualtat i de l’Institut de les Dones, Davinia Bono, ha destacat la importància de continuar generant espais de reflexió des de la cultura.

Referent a això, Bono ha indicat que “des de la Generalitat continuem apostant per iniciatives com esta, que combinen compromís social, educació, cultura i transformació”.

El projecte Amb ‘I’ d’Igualtat, finançat per la Direcció General d’Igualtat i impulsat per l’entitat APLEC Inclusión más Igualdad, dirigix les seues accions principalment a jóvens d’entre 15 i 34 anys i té com a finalitat fomentar la igualtat entre hòmens i dones a través d’actuacions de difusió que mostren dones valencianes en àmbits professionals tradicionalment reservats a hòmens.

Durant l’esdeveniment s’ha projectat el documental i s’ha mantingut un col·loqui amb algunes de les protagonistes com Patricia Campos, participant en la primera edició d’*I per què no?* i expilot de l’Armada Espanyola, comentarista i entrenadora de futbol; Marisol Conde, primera comissària de la unitat de la Policia Nacional de la Comunitat Valenciana; Amparo Durbán, primera dona en la Comunitat Valenciana que ha format un grup musical només de dones, percussionista i presentadora d’un programa de ràdio; Noelia Hernández, empresària i mamprenedora; i Ana Landete, cap de sala de control de la Central Nuclear de Cofrentes.

Fecha: 27/05/2025